Traja mušketieri

Traja mušketieri (po francúzsky: "Les trois mousquetaires") je najznámejší román francúzskeho spisovateľa Alexandra Dumasa staršieho. V širšom zmysle sa týmto označením myslí celá Dumasova románová trilógia opisujúca životné osudy gaskonského šľachtica d'Artagnana a jeho priateľov, troch mušketierov Athosa, Porthosa a Aramisa, od roku 1625 do d'Artagnanovej smrti roku 1673. Táto trilógia sa skladá z týchto románov:
Všetky tri romány napísal Alexandre Dumas starší, rovnako ako väčšinu svojich najznámejších diel, v spolupráci s profesorom histórie Augustom Maquetom. Ako podklad im poslúžili fiktívne d'Artagnanove pamäte "Les Mémoires de Monsieur d'Artagnan, capitaine lieutenant de la première compagnie des Mousquetaires du Roi" (1700, Pamäte grófa d'Artagnana, kapitána-lieutenanta prvej stotiny kráľovských mušketierov) francúzskeho spisovateľa Gatiena de Courtilz de Sandrasa (1644 – 1712).
Obsah.
Príbeh sa začína príchodom mladého chudobného šľachtica d'Artagnana do Paríža, kam prichádza s túžbou vstúpiť medzi kráľovských mušketierov. Veliteľ mušketierov ho však najprv odporučí medzi gardistov. Keď veselý d'Artagnan odchádza z paláca, na schodoch sa mu stane nehoda a pohnevá si mušketierskeho šľachtica Athosa, ktorý ho vyzve na šermiarsky súboj. Podobná situácia sa opakuje aj so šlachticami Porthosom a Aramisom. D'Artagnan sa dostaví na súboj nevediac, že traja šľachtici sú priatelia. Tesne pred súbojom ich vyruší kardinálova stráž. Mušketieri sa s d'Artagnanom spriatelia. Stane sa z nich nerozlučný spolok, ktorého heslom je "jeden za všetkých, všetci za jedného“. 
Vo Francúzsku je kráľom Ľudovít XIII., v skutočnosti však štát riadi kardinál Richelieu, ktorého kráľ takmer vo všetkom poslúcha. Na dvore prebiehajú intrigy voči kráľovnej, ktorá miluje Angličana, vojvodu de Buckingham. D'Artagnan sa vďaka láske ku svojej peknej domácej pani Bonacieuxovej zapletie do príbehu vojvodu a kráľovnej a pomôže zorganizovať ich stretnutie, čím sa začne javiť ako nepriateľ kardinála. Kardinál sa však nevzdáva a aby potupil kráľovnú, vymyslí na ňu lesť týkajúcu sa diamantových príveskov, ktoré jej daroval kráľ a ktoré ona darovala Buckinghamovi. Jedinou nádejou kráľovnej je d'Artagnanova cesta do Anglicka, na ktorej ho majú sprevádzať aj jeho traja priatelia. Ich súperkou na tejto ceste sa stáva grófka Winterová (mylady). Mylady je mladá a veľmi pôvabná žena, ktorej krásny zovňajšok kontrastuje so zlom jej duše. Ku Buckinghamovi sa dostane skôr a ukradne mu dva z dvanástich príveskov. Keď však dorazí d'Artagnan, Buckingham nestráca hlavu a podarí sa mu nahradiť dva chýbajúce prívesky. Nakoniec sa d'Artagnanovi podarí včas vrátiť do Paríža. Kardinál i mylady zúria. Unesú d'Artagnanovu milenku, pretože pomáhala kráľovnej. D'Artagnan sa ešte musí vrátiť po priateľov, ktorých zanechal zranených na ceste do Anglicka. Keďže o pani Bonacieuxovej nevedia nič, priatelia žijú ďalej svoj mušketiersky život v Paríži a zháňajú si výstroj do nastávajúcej bitky pri La Rochelle. Medzitým narastá myladina nenávisť k d'Artagnanovi, neúspešne sa ho pokúsi cestou do La Rochelle otráviť a zavraždiť. Pritom však nezabúda plniť kardinálove rozkazy a spolu vytvoria plán, ako spáchať atentát na Buckinghama, aby nemohol prísť na pomoc obliehaným hugenotom v La Rochelle. Rozhovor sprisahancov náhodou vypočujú Athos, Porthos, Aramis a d'Artagnan a rozhodnú sa atentátu zabrániť. Medzitým do deja vstupuje Athos. Ten v mylady spozná svoju bývalú manželku, ktorú si vzal ešte predtým, ako zmenil meno. Odhalí jej svoju totožnosť, čím spôsobí, že mylady sa tejto štvorice stále viac obáva. Mušketieri pošlú správu do Anglicka, v ktorej varujú myladinho švagra a odhalia mu jej plány. Ten varovanie neberie na ľahkú váhu a uväzní mylady hneď po príchode do Anglicka. Podarí sa jej však uniknúť – oklame svojho strážcu, prísneho dôstojníka Feltona a ešte ho aj navedie na to, aby zavraždil Buckinghama, čo sa mu aj podarí. Mušketieri medzitým vo Francúzsku zistia, kde je ukrytá d'Artagnanova milenka a vydajú sa za ňou. Aj tu ich však mylady predbehne a pani Bonacieuxovú otrávi. Nepodarí sa jej však ujsť hnevu Athosa. Ten zariadi, aby ju chytili a nakoniec popravili. Kardinál Richelieu, ktorý zo všetkých týchto udalostí vychádza ako víťaz (Buckingham je mŕtvy, Francúzsko stratilo nepriateľa), obdivuje troch mušketierov a ponúkne jednému z nich miesto poručíka mušketierov. Priatelia sa dohodnú, že najlepšie bude, ak sa ním stane d'Artagnan. Z Porthosa sa neskôr stane meštiak, Aramis sa stane kňazom a Athos ostane u mušketierov pod d'Artagnanovým velením.